# 4. Tarefa final: Crea a túa campaña

# Unha campaña de publicidade

PxHere. Publicidade en NY (Dominio público)

Unha campaña publicitaria é un conxunto de accións organizadas para transmitir unha mensaxe concreta, dirixida a un público determinado, co obxectivo de influír nas súas opinións, actitudes ou comportamentos.

Pode ter como finalidade:

- Comercial: vender un produto ou servizo.
- Institucional/social: concienciar sobre un tema importante (igualdade, reciclaxe, saúde...).
- Política: gañar apoios ou votos.

A campaña componse de diferentes partes ou fases, que traballan xuntas para transmitir unha mensaxe efectiva:

## Análise previa

Antes de crear a campaña, cómpre estudar:

Quen é o público obxectivo? (idade, gustos, costumes...)
Que quere conseguir a campaña?
Que medios son os máis axeitados para chegar ao público?

## Mensaxe principal

Debe ser clara, breve, memorable e adaptada ao receptor.
Pódese basear en:

Argumentos lóxicos (utilidade, prezo, calidade…)
Emocións (humor, medo, solidariedade…)
Valores sociais (ecoloxía, igualdade, tradición…)

## Eslogan

É a frase breve e impactante que resume a idea central da campaña.

📌 Exemplos:

“Vivamos como galegos” (Gadis)
“Ti decides, ti elixes” (INJUVE)
“Coidar é de valentes” (Ministerio de Igualdade)

## Canles e formatos

Decídese onde e como se vai difundir a campaña:

Canles: televisión, radio, internet, prensa, redes sociais, espazos públicos...
Formatos: cartaz, vídeo, cuña de radio, publicación en redes, campaña viral, evento en directo...

## Identidade visual

Inclúe os elementos gráficos que fan recoñecíbel a campaña:

Logotipo ou marca.
Tipografía e cores.
Estilo das imaxes ou vídeos.

## Difusión e avaliación

Unha vez publicada a campaña:

Estúdase a súa repercusión (foi compartida? gustou? cambiou condutas?).
Pódese axustar ou mellorar segundo a resposta do público.

Deseñar unha campaña publicitaria require coñecer ben ao público, transmitir unha mensaxe clara, e escoller os mellores medios e formas para difundila.
É unha tarefa creativa, estratéxica e moi presente na vida diaria, tanto no ámbito comercial como no social.

## Lectura facilitada

## As campañas publicitarias

Unha campaña publicitaria é un conxunto de accións organizadas para transmitir unha mensaxe a un grupo de persoas concreto.

O obxectivo é influír nas opinións, actitudes ou comportamentos dese público.

### Para que pode servir unha campaña?

- Comercial: para vender un produto ou servizo.
- Social ou institucional: para concienciar sobre temas como igualdade, reciclaxe ou saúde.
- Política: para gañar apoios ou votos.

### Fases dunha campaña

Unha campaña ten varias partes que traballan xuntas para conseguir unha mensaxe clara e efectiva.

#### 1. Análise previa

Antes de comezar, hai que facer unha investigación:

- A quen vai dirixida? (idade, costumes, gustos...)
- Que se quere conseguir?
- Que medios se van usar? (TV, redes, carteis...)

#### 2. Mensaxe principal

A mensaxe debe ser:

- clara,
- breve,
- fácil de lembrar,
- adaptada ao público.

Pode apelar a:

- Argumentos lóxicos: prezo, calidade, utilidade...
- Emocións: humor, medo, solidariedade...
- Valores sociais: ecoloxía, igualdade, tradición...

#### 3. Eslogan

É a frase curta e impactante que resume a idea da campaña.

Exemplos:

- “Vivamos como galegos” (Gadis)
- “Ti decides, ti elixes” (INJUVE)
- “Coidar é de valentes” (Ministerio de Igualdade)

#### 4. Canles e formatos

Hai que decidir onde e como se vai difundir a campaña.

- Canles: televisión, radio, prensa, internet, redes sociais, espazos públicos...
- Formatos: cartaz, vídeo, cuña de radio, publicación en redes, evento en directo...

#### 5. Identidade visual

Son os elementos gráficos que fan que a campaña sexa recoñecible.

- Logotipo ou marca.
- Tipografía (tipo de letra) e cores.
- Estilo das imaxes ou vídeos.

#### 6. Difusión e avaliación

Unha vez publicada, hai que ver se funcionou:

- Foi compartida?
- Gustou ao público?
- Cambiou hábitos ou opinións?

Se é necesario, pódese mellorar ou adaptar.

### Conclusión

Deseñar unha campaña require:

- Coñecer ben o público,
- transmitir unha mensaxe clara,
- e escoller os mellores medios para difundila.

É unha tarefa creativa e estratéxica, que está moi presente na nosa vida, tanto na publicidade comercial como na social.

## Loita viral entre augas

Alexandra Pacheco. Campañas Fontecelta e Cabreiroá (CC BY-SA)

As dúas principais marcas de auga de Galicia, Cabreiroá e Fontecelta, protagonizaron unha divertida campaña publicitaria baseada no enfrontamento entre lonas de gran formato que se fixo viral de inmediato.
Todo comezou cando unha das marcas —Fontecelta— instalou unha lona publicitaria nun edificio en Lugo cunha mensaxe simpática e provocadora, facendo alusión ao sabor ou á pureza da súa auga. En pouco tempo, Cabreiroá respondeu colocando outra lona moi próxima, cun outra mensaxe irónica, en clave de retranca galega. A partir de aí, comezou unha especie de “diálogo visual” no espazo urbano que chamaba a atención de quen pasaba por alí… e tamén dos usuarios nas redes sociais.
As respostas foron encadeadas como se fose unha pelexa de chistes ou retrancas entre veciños, pero en realidade era unha estratexia de márketing perfectamente pensada.
A campaña fíxose viral nas redes sociais, especialmente en Twitter, onde moita xente aplaudiu o ton cómico, a intelixencia das mensaxes e a capacidade de dúas marcas competidoras para crear un espectáculo sen ofensas, baseándose no humor e no enxeño.

## Lectura facilitada

## Unha campaña publicitaria con retranca

As dúas principais marcas de auga de Galicia, Cabreiroá e Fontecelta, fixeron unha campaña publicitaria divertida que se volveu moi popular.

### Como comezou?

A campaña empezou cando Fontecelta puxo unha lona publicitaria grande nun edificio de Lugo. A mensaxe era simpática e falaba do sabor ou da pureza da súa auga.

Pouco despois, Cabreiroá respondeu cunha outra lona colocada moi preto, con unha frase irónica e en clave de retranca galega.

### Un diálogo visual no espazo urbano

As dúas marcas foron respondéndose con lonas, coma se estivesen botando retrancas entre veciños.

Parecía unha broma pública, pero en realidade era unha estratexia de márketing ben pensada.

### Un éxito nas redes sociais

A campaña fíxose viral en redes como Twitter.

Muita xente aplaudiu:

- o humor das mensaxes,
- a súa intelixencia e creatividade,
- e o feito de que as dúas marcas competisen con respecto, sen ofenderse.

Foi un exemplo de como dúas empresas poden facer publicidade con enxeño, humor e retranca galega.

# Tarefa final "Menos é máis"

Alexandra Pacheco en Canva. Tarefa final ODE 5 (CC BY-SA)

# Rúbrica tarefa final

Rúbrica tarefa final BauGal5
| EXCELENTE | BEN | A MELLORAR | INSUFICIENTE
--- | --- | --- | --- | ---
Calidade e coherencia da campaña publicitaria | A campaña está moi ben estruturada, transmite con forza os valores da cooperativa e presenta un eslogan orixinal e eficaz. (2) | A campaña transmite ben a mensaxe, con eslogan claro e contido coherente cos valores. (1.5) | A campaña é comprensible pero o eslogan é pouco orixinal ou os contidos están algo descompensados. (1) | Hai incoherencias na mensaxe ou nos valores; o eslogan é confuso ou pouco relevante. (0.5)
Eslogan e identidade da campaña | Eslogan moi orixinal, recordábel e ben integrado na campaña. (2.) | Eslogan correcto e coherente, con certo impacto. (1.5) | Eslogan pouco orixinal ou pouco claro. (1) | Eslogan irrelevante ou inexistente. (0.5)
Deseño e calidade das pezas publicitarias | Pezas moi coidadas, variadas e adaptadas ao público obxectivo. (1.5) | Bo deseño e variedade aceptable. (1) | Deseño funcional pero pouco atractivo ou repetitivo. (0.5) | Faltan pezas ou presentan deseño moi pobre. (0.25)
Presentación da campaña | Intervención fluída, formal e convincente (1.5) | Presentación clara, con boa actitude; (1) | Exposición comprensible pero con erros ou falta de realismo. (0.5) | Presentación desorganizada, sen adaptación ao rexistro. (0.25)
Posta en escena e espazo expositivo | Espazo moi ben preparado, atractivo e coherente coa campaña. (1.5) | Bo uso do espazo, con coidado visual. (1) | Espazo simple ou pouco estruturado. (0.5) | Espazo descoidado ou improvisado. (0.25)
Uso da lingua e vocabulario específico | Uso excelente do galego e integración correcta de neoloxismos e termos do ámbito. (1.5) | Uso axeitado da lingua con algún termo específico. (1) | Presenza de erros ou uso moi limitado do léxico técnico. (0.5) | Uso incorrecto ou moi pobre da lingua (0.25)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Compartir igual 4.0

Feito con eXeLearning (Nova xanela)